חברות וחברים יקרים,

רביזיה בכללי האתיקה

מעמדו המיוחד של עורך הדין בעולם המשפט הביא את המחוקק הישראלי להפקיד את מלאכת גיבוש כללי האתיקה בידי לשכת עורכי הדין. בשונה מבעלי מקצועות אחרים, כמו עיתונאים, למשל, כללי האתיקה שמתקינה לשכת עורכי הדין הם "דין" או "כללי משמעת" ולא כללים וולונטריים שנוטלת קבוצת בעלי מקצוע על עצמה.

הפקדת הפיקדון החשוב בידי לשכת עורכי הדין מחייבת אותנו לשוב ולבחון מעת לעת את הכללים ולשקול את תיקונם. העולם הדינאמי, המלא חידושים טכנולוגיים המביאים למהפכה גם בחיינו המקצועיים, מחייב בחינת יישומם של הכלליים הקיימים והתאמתם למציאות החדשה. לא רק הסביבה הכלכלית-טכנולוגית משתנה. גם הסביבה המשפטית שלנו משתנה; חקיקת חוקי היסוד הביאו למהפכה חוקתית. חקיקת משנה, בכללה כללי האתיקה של עורכי הדין, צריכה לעמוד במבחנים החוקתיים שנקבעו בחוקי היסוד. ממילא, הגבלות בלתי מידתיות על זכויות היסוד, בכללן חופש העיסוק, צריכות להתבטל.

ואכן, התחלנו ברביזיה בכללי האתיקה על מנת להתאימם למציאות הכלכלית-טכנולוגית-משפטית החדשה. קבענו כללי פרסומת חדשים, ואנו מתעתדים להוסיף ולשנותם בעתיד הקרוב. פעלנו להסרת האיסורים על עיסוקים נוספים באופן שיתאפשר לעורכי הדין לעסוק בעיסוק נוסף, אך לא באותו  עניין בו הם פועלים כעורך הדין. התקנו כללים המאפשרים, במקרים הנכונים, קבלת שכר טרחה שלא בכסף. הצענו שורה של תיקונים בכללי האתיקה בקשר לזכותו של עורך הדין, ובמיוחד, הסניגור במשפט הפלילי, לראיין גם את עדי התביעה (תיקון כלל 37 לכללי האתיקה). התאמנו את הכללים הנוגעים לשמירת מסמכים למציאות הטכנולוגית של היום. תיקנו את הכלל המחייב עורך דין להסכים לדחיית דיון באופן שגם עורכת דין בחופשת לידה תהיה זכאית לאותו יחס כמו עורך דין הנמצא במילואים. הצענו כללים חדשים בנושא גישור - שיבליטו את חשיבותו של עורך הדין כמגשר ואת האמון המיוחד לו הוא ראוי מהציבור המבקש להיעזר במגשר, ועוד ועוד.

אכן, כללי האתיקה אינם סטטיים. הדינאמיות של המציאות מחייבת אותנו, כמחזיק הפיקדון, שלא להפסיק ולמלא את חובותינו להתאימם. לצורך זה נשמח לשמוע מכל אחד ואחת מכם הצעות לשינוי בכללי האתיקה ולשיפורם .

שלכם,

אלקס הרטמן, עו"ד

יו"ר ועדת האתיקה הארצית

דבר העורכת
שידול כאמצעי פסול להשגת עבודה

שינוי חשוב שעבר על המקצוע בישראל היא התרתה של פרסומת עורכי דין (מוגבלת אומנם) כאמצעי להשגת לקוחות. אמצעי שנותר עדיין פסול, וקרוב לודאי שלא ישונה גם בעתיד הנראה לעין, הוא שידול. גם במדינה כמו ארצות הברית שם פרסומת עורכי דין הרבה יותר מפותחת ורחבת היקף מאשר אצלנו, חל איסור מוחלט על שידול. במה אם כן, שונה שידול מפרסומת.
פעולת שידול מתאפיינת בהיותה אישית ופונה ישירות אל האדם. בשונה מפרסומת הנתונה לרצונו ולשליטתו של האדם, ברצונו קורא אותה וברצונו הופך דף, בשידול השליטה נתונה בידי עורך הדין יוזם השיחה. מאפיין זה קיים בכל פעם שאנו פוסעים ברחוב או בקניון וניצבים מול דוכן או מוכר המנסה למכור לנו דבר מה. מאפיין זה קיים אצל בעלי מקצועות אחרים, כמו בנקאים המנסים לשכנע אותנו לפתוח תוכנית חסכון או לקחת הלוואה. לכאורה, שידול הוא פעולת שיווק מוכרת ולגיטימית שאנשים כבר מיומנים ורגילים בה. במה שונים, אם כן, עורכי הדין, שעליהם נאסר לעשות שימוש בכלי שיווקי זה, שהוא אולי יעיל וזול יותר מפרסומת? מדוע שידול נחשב לפעולה לא לגיטימית דווקא אצל עורכי דין? כה בלתי לגיטימית עד שהאיסור הוא גורף, ללא כל חריגים, וקיים בכל שיטות המשפט המערביות. 
סיבה ראשונה לאיסור מקורה בצורך להגן על לקוחות. אדם הזקוק לעורך דין נמצא, בדרך כלל, במצוקה קשה, הוא מבולבל ולא יודע כיצד לפעול. מנגד, עורכי דין הם אנשים המיומנים במלאכת הדיבור והשכנוע שיש להם אינטרס אישי לשכנע את האדם שניצב מולם לשכור את שירותם. במצב זה מפגש ישיר אותו יוזם עורך הדין עלול להביא להפעלת לחץ והשפעה לא הוגנת על הלקוח הפוטנציאלי ואת זה מבקש האיסור למנוע.
סיבה נוספת לאיסור היא הרצון לשמור על כבוד המקצוע. הגנה על כבוד המקצוע נתפסת לא רק כאינטרס של עורכי הדין אלא כאינטרס ציבורי. בעיני הציבור מהווים עורכי הדין חלק ממערכת המשפט כך שאמון בעורכי הדין מוביל לאמון במערכת המשפט. נדבך חשוב ביצירת האמון הוא מכובדות המקצוע. עורך דין המציע את שירותיו בחיזור ישיר של אנשים תוך האדרת שמו וכישוריו, פוגע במכובדות המקצוע. חישבו על מה שמזוהה יותר מכל עם שידול והיא תופעת "רודפי האמבולנסים", עורכי דין הממתינים בחדרי מיון של בתי חולים או ממהרים להגיע לאזור של תאונה כדי למצוא לקוחות ולהחתימם על ייפוי כוח, לפני שיפנו לעורך דין אחר. אצל רובנו מעוררת תופעה זו אי נחת (בלשון המעטה) בשל היותה בלתי הולמת מקצוע מכובד כפי שמקצוע עריכת הדין מבקש להיות.
כנגד נימוקים אלו התומכים באיסור ניצבים השיקולים הבאים: חופש העיסוק של עורכי הדין ומתן אפשרות לתחרות הוגנת בין עורכי דין לבעלי מקצוע אחרים שכן יכולים לשדל. כך למשל, חברת ביטוח יכולה לשלוח סוכנים ישירות לביתו של הנפגע אך עורכי דין מנועים מלהגיע אליו ישירות. 
באיזון בין האינטרסים הנוגדים ולנוכח קיומה של פרסומת עורכי דין, המאפשרת לאנשים לאתר, בקלות יחסית, עורך דין, גוברים השיקולים המצדדים באיסור באופן מוחלט כך שלאיסור אין חריגים. התוצאה היא "שעל הלקוח לחפש את פרקליטו, אך הפרקליט אסור לו לחפש את לקוחו". (עמ"מ 2/60  עו"ד פלוני נ' יו"ר המועצה המשפטית, פ"ד טו 311, 317). או בלשון סעיף 56 לחוק לשכת עורכי הדין, התשכ"א- 1961: "לא ישדל עורך דין, בעצמו או על ידי אחר, כל אדם למסור לידיו עבודה מקצועית." יצוין שאיסור על שידול מופיע גם בכלל 43 לכללי לשכת עורכי הדין (אתיקה מקצועית), התשמ"ו – 1986 האוסר על עורך דין לתת הלוואה או טובת הנאה אחרת כדי לקבל עבודה.

הקו העובר בין פרסומת (מותרת) לשידול אינו ברור תמיד ויתכנו שינויים לאורך השנים. דוגמא לכך הם מכתבי הדואר הממוקדים אותם שולחים עורכי דין אמריקאים למי שידוע שהוא ניצב בפני בעיה משפטית. למשל, מכתבים לאנשים שקיבלו דוחות תעבורה או למשפחות שיקירם הופיע ברשימת מודעות האבל בעיתון. בעבר, בעקבות החלטה של הבר האמריקאי, נחשב משלוח מכתבים ממוקדים לפעולת שידול האסורה לפיכך. פסק דין של בית המשפט העליון בשנת 1988 שינה את המצב בקובעו שזו דווקא פעולה של פרסומת המותרת לפיכך. בישראל, לא מתעוררת בעיה זו הואיל וכללי הפרסומת מפרטים רשימה סגורה של צורות פרסומת כך שכל מה שלא נכלל ברשימה כמו, משלוח מכתבים (ממוקדים או לאו) – אסור ממילא ואין צורך לבחון אם מדובר בשידול.
                                                                                                   בברכת חברים,

                                                                                       ד"ר לימור זר-גוטמן, עו"ד

הכנת צוואה חדשה אצל עורך דין אחר
עובדות:

בשעתו מצווה ערך צוואה במשרד עורכי הדין והשאיר מקור אחד במשרד. בעת עריכת הצוואה קיבל המשרד אישור רפואי שהמצווה כשיר לערוך צוואה וזאת נוכח היותו בעבר בטיפול פסיכולוגי.

לפני 3 שנים הודיע המצווה כי הוא שוקל להכניס שינויים בצוואתו על-פי טיוטת צוואה שנמסרה 

להם ואולם הרהורים אלה לא הגיעו לכדי תיקון פורמלי.

לפני כשבועיים, הודיע להם המצווה, במכתב רשום, כי הכין צוואה חדשה (לא במשרדם) וכי ביטל את הצוואה שבמשרדם ואת טיוטת הצוואה. נוכח זאת הוא ביקש שתוחזר לו הצוואה המקורית וטיוטת הצוואה שבמשרדם. 

שאילתא:

כיצד על עורך הדין לנהוג?


החלטה:

על עורך הדין לנהוג על פי הוראת לקוחו, אלא אם הוא סבור שההוראה אינה  משקפת את רצונו הטוב והחופשי של הלקוח. בנוסף, עורך הדין יכול לשמור העתק מהצוואה ומהטיוטה בתיקו במשרד. 
עורך הדין המשמש כבורר ייצג בעבר את אחד הצדדים לבוררות באותו עניין 

עובדות:

עורך הדין שימש כבורר בסכסוך וניתן פס"ד. לטענת המתלונן, לאחר סיום הבוררות, הסתבר ללקוחו שבסכסוכים נוספים בקשר למקרקעין משותפים, שהיו בינו לבין הצד השני לבוררות, ייצג עורך הדין הבורר, בהליך משפטי, את אחד הצדדים לבוררות שהיתה בפניו (הצד השני), שנגעה לאותם מקרקעין שאודותם התנהלה הבוררות. כשהעירו לו על כך, הוא מינה עורך דין אחר במקומו שכתובתו היתה באותו משרד שלו.

שאילתא:
 האם עבר עורך הדין עבירה אתית?

החלטה: לבקש תגובה סטטוטורית מעורך הדין. לכאורה עולה מהתלונה כי מן הראוי היה שהוא, או מי ממשרדו, לא ייצגו צד כנגד צד אחר שהתדיין בפניו בבוררות.

עורך הדין התבקש להודיע לועדת האתיקה אם הוא או מי ממשרדו יהיו מוכנים להפסיק את הייצוג. (החלטה מספר את 100/01)
הערת העורכת:

כלל 17 לכללי לשכת עורכי הדין (אתיקה מקצועית), התשמ"ו – 1986 קובע: "לא ייצג עורך דין אדם בעניין שדן בו כשופט או כבורר". הכלל אוסר על מצב שבו תחילה משמש עורך הדין כבורר ולאחר מכן הוא מתבקש לייצג כעורך דין בעניין שבו דן כבורר, גם את מי שלא היה צד לבוררות. כלל 17 אינו חל על הסיטואציה לעיל שכן כאן הייצוג כעורך דין קדם לבוררות והאיסור לשמש כבורר במקרה של ניגוד עניינים מקורו בדיני הבוררות. הקשר לכללי האתיקה של עורכי הדין הוא סעיף 61(3) הרואה כעבירת משמעת מעשה או מחדל שאינו הולם את מקצוע עריכת הדין. והשאלה אותה יש לבחון, בהנחה שהעובדות המצוינות בתלונה יתבררו כנכונות, היא האם מדובר בהתנהגות שאינה הולמת עורך דין.


סעיף 58 לחוק לשכת עורכי הדין: איסור שיתוף בהכנסות עם מי שאינו עורך דין
עובדות:

עורך דין עובד כשכיר במשרה חלקית של יום בשבוע בחברה קבלנית. בתוקף עבודתו כעורך דין שכיר של החברה הקבלנית הוא מעביר למשרד עורכי דין חיצוני, ששם הוא גם שותף, טיפולים משפטיים בהסכמת מעבידתו, החברה הקבלנית.
משרד עורכי הדין משתף את עורך-הדין השכיר בחברה הקבלנית בחלק משכר-הטרחה שגבה בטיפוליו המשפטיים שהועברו על-ידו. ואילו עורך הדין השכיר בחברה הקבלנית, בתוקף היותו שכיר הזוכה במשכורת חודשית, מעביר חלק זה, למעבידתו, דהיינו, החברה הקבלנית בה הוא מועסק באופן חלקי.

שאילתא:

האם בהעברת החלק בשכר-הטרחה, שבו שותף עורך הדין השכיר, למעבידתו, החברה הקבלנית, יש משום עבירה אתית?
החלטה:

אסור להעביר שכר טרחה למי שאינו עורך דין ואינו הלקוח. השכר שמעביר משרד עורכי הדין החיצוני משתלם בגין שרות של עורך הדין השכיר בחברה הקבלנית ואסור להעבירו לחברה הקבלנית. החברה הקבלנית רשאית להפחית שכרו כעובד שכיר שלה, באם יש לכך הצדקה.

רישום עורך דין שכיר שנפטר על נייר המכתבים של המשרד
שאילתא:
האם יכול משרד עורכי דין להמשיך ולציין בנייר המכתבים שם של עורך דין שכיר שעבד במשרד ונפטר בצרוף ז"ל?

החלטה:

כללי לשכת עורכי הדין (פרסומת), התשס"א -2001 חלים על נייר המכתבים של המשרד. סעיף 3(ב)קובע רשימה סגורה של פריטים אותם ניתן לכלול על נייר המכתבים בכללם "שמות שותפים שיצאו לגמלאות ושמות שותפים שנפטרו" (ס"ק 9).

בד"כ מקובל כי במשרדים, שאחד השותפים נפטר רושמים את שמו מתחת לרשימת עורכי הדין ומציינים בסוגריים את שנת הלידה ושנת הפטירה.

במקרה דנן, המנוח היה עורך דין שכיר במשך כשנה במשרד ולא שותף. לפיכך רישום שמו על נייר המכתבים אינו עומד בדרישות הכלל ומהווה, לכאורה, עבירת משמעת. (החלטה מספר את 105/01)
שימוש בתארים אקדמאיים בעבודה כעורך דין
עובדות:
עורכי דין שבמסגרת עבודתם המקצועית כעורכי דין משתמשים בתארים אקדמאיים הבאים:

פרופסור – יש חברים למקצוע משתמים בתואר פרופסור למרות שלא הוענק להם תואר כזה על ידי אוניברסיטה בישראל. חלקם שמשו כמרצים למספר חודשים בחו"ל ותואר פרופסור ניתן שם לכל מי שמלמד ללא קשר להישג אקדמי.

דוקטור – ישנם חברים שקבלו תואר דוקטור בתחומים שונים כגון: ספרות, מדע המדינה ורפואה, והם עושים בו שימוש בתיאור שמם המקצועי למשל, ד"ר עו"ד פלוני.
שאילתא:

האם מותר לעורך דין להשתמש בתארים אלו? וככלל, באלו תארים אקדמאיים מותר לעורך דין להשתמש? 
החלטה:
1. השימוש בתארים מוסדר בסעיף 57 לחוק לשכת עורכי הדין תשכ"א1961- כדלקמן:
שימוש בתארים


עורך-דין ישתמש לציון מקצועו בתואר "עורך-דין" או בתואר לועזי מקביל שנקבע בכללים, ובתואר זה בלבד. אין בהוראה זו כדי למנוע את השימוש בתואר אקדמאי או בתואר שדין אחר מסדיר את השימוש בה.


2. הוראה דומה מצויה גם בכללי לשכת עורכי הדין פרסומת התשס"א2001-:

לפי סעיף 3(ב)(4) – עו"ד רשאי לציין את תאריו האקדמיים או הכשרתו כמגשר.

לפי סעיף 3(ב)(5) – עו"ד רשאי לציין תואר שדין אחר מסדיר את השימוש בו.


3. על פי החוק והכללים הנ"ל, מותר לעורך דין לציין ליד שמו תואר אקדמי. במקרים רבים מציין עורך הדין בנייר המכתבים או בכרטיס הביקור את התואר האקדמי שהוענק לו בהיותו בוגר במשפטים: L.L.B.. כמו כן, מותר לעורך הדין לציין כל תואר אקדמאי שהוענק לו. כך למשל, אם עורך הדין הינו בעל תואר B.A. במדע המדינה, הוא רשאי לציין זאת ליד שמו.

4. ויודגש כי הכוונה רק לתואר אקדמי הניתן על פי דין ו/או על פי הדרישות האקדמיות המחייבות.

5. עם זאת, במקרה והתואר אינו תואר במשפטים על עורך הדין לציין זאת, ולהבדיל את אותו תואר אקדמי מתוארו כעורך דין.

6. ציון תואר אקדמי אחר הינו חשוב ומעיד על השכלתו הרחבה של עורך הדין, אך מאידך יש למנוע מצב של חשש להטעיית הצבור. עורך דין הנושא גם תואר דוקטור למדע המדינה אינו יכול להציג עצמו כבעל תואר שלישי במשפטים. הוא יכול לציין שהוא דוקטור אך להוסיף את התחום בו הינו דוקטור. לדוגמא: יעקב כהן, עו"ד, דוקטור (מדע המדינה).
 7.  לסיכום:  עורך דין בעל תואר "ד"ר", רשאי לציין דבר היותו "ד"ר" על נייר המכתבים שלו, אך   

       יחד עם זאת, ייתן על נייר המכתבים גילוי באופן שלקורא יובהר, במידה שהדוקטורט אינו     
       במשפטים, באיזה תחום ניתן התואר האמור. (החלטה מספר את 78/01)
הערת העורכת:

החלטה זו מתבססת בדרך של היקש על בג"צ 4000/93 קנבל נ' לשכת עורכי הדין. באותו מקרה ביקש העותר לציין ליד שמו את המילים רואה חשבון לאחר שקיבל רשיון רואה חשבון וזאת בנוסף לציון התואר האקדמי שקיבל בחשבונאות. בית המשפט הסביר כי לסעיף 57 תכלית מיוחדת כפולה: מחד, איסור פרסום ושמירה על תחרות הוגנת ומאידך, מניעת הטעית הצבור. מניעת הטעית הצבור משמעה איסור ציון תארים או כינויים שאינם אמיתיים או שאינם הוגנים ושיש בציונם משום הטעיית הציבור ופגיעה בשירותי משפט הניתנים לו. ובנוסף, שמירה על אחידות ושוויון בכינוי עורך דין ועל יחוד העיסוק של עורכי הדין. בית המשפט הוסיף וקבע שבנוסף לתכלית המיוחדת, לסעיף 57 קיימות גם תכליות כלליות כגון:

הזכות לחופש הביטוי – לכל אדם לפרסם את כישוריו ואת השכלתו.

הזכות לחופש העיסוק – זכותו של אדם לפרסם את עיסוקו וכישוריו המקצועיים.
הזכות לחופש התחרות – תחרות המבוססת על מידע אמין ובדוק של הציבור הנגזר מזכות הצבור לדעת. האיזון בין תכליות אלו הוביל את בית המשפט למסקנה שיש לאפשר ציון התואר אך לציין סייג ליד תואר זה כיד למנוע הטעייה של הציבור. למשל, פלוני, עו"ד ורואה חשבון (לא פעיל).
בהיקש למקרה שנידון לעיל, מול זכותו של עורך הדין לחופש ביטוי, לחופש עיסוק ולחופש תחרות עומדת זכות הציבור לקבל מידע רלבנטי ואמין על אותו עורך הדין ממנו הוא מבקש לקבל שירותי עריכת דין. האיזון מראה שעורך הדין צריך לפרסם את תאריו האקדמיים באופן שלא יטעה את הציבור לחשוב שעורך דין בעל תואר אקדמי בכיר כגון דוקטור הינו דוקטור למשפטים ובעל השכלה גבוהה ביותר במשפטים, בעוד שבפועל התואר דוקטור ניתן לעורך הדין בתחום אחר (כגון רפואה). 

עורך דין המוכר דירות: האם מיופה כוח של הקבלן או יזם עצמאי
עובדות:
עורך דין פרסם מודעה בעיתון המקומי ובה הוא מציע למכור לציבור דירות. עוד נכתב במודעה שהמעוניינים מתבקשים לפנות לעורך הדין ששמו ומספר הטלפון שלו פורסמו במודעה.
עורך הדין טען בתשובתו כי הפרסום בעיתון נעשה כמיופה כח של הקבלן ובעלי יחידות בפרויקט וכי הוא לא התיימר למכור דירות בשם עצמו.

שאילתא:

האם פעל עורך הדין כשורה? והאם יכול עורך דין לשמש גם כיזם מקרקעין ומשווק ומוכר דירות.
החלטה:
1. על פי תשובתו של עורך הדין עולה כי הוא פעל אך ורק כפרקליט של לקוחותיו, ולא בשום תפקיד אחר. לאור האמור, אזי, לכאורה, לא נפל פגם בפעולתו.

2. יחד עם זאת, מאחר והפניה מעלה מספר סוגיות עקרוניות, מעירה הועדה כדלקמן:
א. על פי התיקון לחוק חופש העיסוק (הקלה בהגבלות-גיל, תושבות ועיסוק אחר)(תיקוני חקיקה), תשס"ב2002-, רשאי עורך דין לעסוק בכל עיסוק שהוא לרבות בעסקי תיווך, קבלנות שיווק ומכירת דירות, הכול בכפוף לכל דין ככל שמסדיר עיסוקים, כאמור. 

ב. על פי כללים העומדים כיום בפני אישור, לא יהיה עורך דין רשאי לעסוק באותו עניין הן כעורך דין והן בעיסוקו האחר. ממילא לא יהיה רשאי עורך הדין לסייע בשיווק או לתווך ולשמש בו זמנית כעורך דין.

ג. אין באמור כדי לרמוז כי כך נעשה בנסיבות התלונה, אלא כדי להביא את הדברים לתשומת לב הפונה.

ככל שיוצגו בעתיד עובדות חדשות, תחזור ועדת האתיקה ותדון בהם. (החלטה מספר את 79/01)
הפצה של רשימת עורכי דין
עובדות:
התאחדות המלאכה והתעשיה בישראל רוצה להקים ולהפיץ חינם בין חבריה רשימת עורכי דין שיתנו שירותים משפטיים לחברי האגודה ובני משפחותיהם. ההתאחדות מעוניינת לפנות לעורכי דין שיציעו את עצמם כנותני שירות. ההצעות יכילו את פרטי המשרד, רקע ותחומי התמחות. ההתאחדות לא תשלם תמורה לעורכי הדין ולא תקבל תמורה מהחברים או מעורכי הדין החברים. 

הקשר יהיה ישירות בין החבר לעורך הדין בהתאם למה שיוסכם ביניהם. ההתאחדות לא תקבל שרות משפטי מעורכי הדין שברשימה.

שאילתא:

האם קיימת מניעה אתית ליצור את הרשימה?

החלטה:

אין מניעה להקים רשימת עורכי דין אשר יוצעו כנותני שירותים משפטיים, בהתאם לתחומי עיסוקם, לחברי ההתאחדות.

הנתונים שניתן לפרסם ברשימה הינם הנתונים בהתאם לכללי הפרסומת החדשים, כללי לשכת עורכי הדין פרסומת התשס"א2001-. לכן, עורכי דין אינם רשאים לפרסם או לגרום לפרסום תעריפים משפטיים, בין בעצמם ובין באמצעות האחרים. (החלטה מספר את 58/02)
הערת העורכת:
יצירה והפצה של רשימות עורכי דין כמוצע לעיל כפופה לכלל 11ב לכללי לשכת עורכי הדין (אתיקה מקצועית), תשמ"ו-1986 לפיו: 

1. עורך דין לא ייתן שירות משפטי ללקוח, שהפנה אליו גוף – שאינו עורך דין, שותפות של עורכי דין או חברת עורכי דין – הפועל למטרת רווח ולמטרה זו מפרסם ברבים מתן שירותים משפטיים.

2. עורך דין המועסק על ידי מי שאינו עורך דין, שותפות של עורכי דין או חברת עורכי דין (להלן – המעסיק) לא ייתן שירות משפטי למי שאינו מעסיקו אם המעסיק פועל למטרת רווח וגובה תמורה בעד אותו שירות משפטי.

3. הועד המרכזי, בהתייעצות עם ועד מחוז, רשאי להתיר, מטעמים מיוחדים שבטובת הציבור, חריגה מהוראות אלה, בתנאים ולתקופה שיקבע.
במקרה שנדון לעיל, אין הפרה של כלל 11ב(א) שכן ההתאחדות פועלת ללא כוונת רווח ותחום עיסוקה העיקרי אינו קשור למתן שירותים משפטיים אלא מכלול שירותים לחברי ההתאחדות.

החלטות ועדת הייעוץ לענייני פרסמת
דברי הקדמה:

מכוח כלל 3(ח) לכללי לשכת עורכי הדין (פרסמת), התשס"א – 2001 [להלן: כללי הפרסמת] הוקמה בלשכה ועדת ייעוץ לענייני פרסמת שבראשה יושב ראש ועדת האתיקה הארצית. 

כל עורך דין רשאי לפנות, בטרם פרסם, אל הועדה, כדי לקבל אישור מראש בדבר עמידת הפרסמת שהוא מבקש לפרסם, בתנאי כללי הפרסמת. 

להלן יובאו תמצית ההחלטות שניתנו בעקבות פניות של חברים אל ועדת הייעוץ לענייני פרסמת. ההחלטות חולקו לפי צורות הפרסמת ותכני הפרסמת, שהיא האבחנה הנקוטה בכללי הפרסמת. 

צורות פרסמת:

· מותר לפרסם מאמר מקצועי בעיתון. יחד עם זאת, אין לנצל את המאמר לעשיית פרסומת ולפיכך אין לציין את תחום העיסוק ואת מקום המגורים.
· מותר להפיץ בטאון מקצועי לחברי לשכת עורכי הדין ולגורמים נוספים מחוץ ללשכה ובלבד שלא יהיה בבטאון מידע פרסומי כלשהו בנוסף לחומר המקצועי וציון שם המשרד או עורך הדין שערך את החומר ואחראי לתוכנו.
· אסור לשלוח מכתבים בדואר המציעים שירותים משפטיים.
הערת העורכת:

משלוח כזה של מכתבים מהווה שידול האסור לפי סעיף 56 לחוק לשכת עורכי הדין, תשכ"א – 1961.
 -    עורך דין הכותב בעניינים משפטיים באתר אינטרנט המספק מידע לציבור אינו רשאי ליצור קישור, בשום דרך שהיא, בין המאמר ו/או האתר בו הופיע המאמר לאתר האינטרנט של משרד עורכי הדין שלו. 
ועדת הייעוץ לענייני פרסומת הוסיפה כי ועדת הרביזיה לכללי האתיקה תשוב ותשקול את הנושא בעתיד.

תכנים של פרסומת:

· ציון במודעה "פגישה ראשונה ללא תשלום" – אסור.
· ציון במודעה "תשלומים נוחים" – אסור.
· ציון המילה "מומחה" אסור לחלוטין כך גם הביטוי "תחומי התמחות" לגביו הביטוי המותר לפי הכללים הוא "תחומי עיסוק"
· ציון תפקידים קודמים ונוכחיים של עורך הדין אסור בפרסומת בעיתונות הכתובה ומותרת רק בפרסומת באתר האינטרנט ומדריכים מקצועיים מסווגים.
· ציון הסמכות שיש לעורך הדין כגון: הסמכה למורה לנהיגה, הסמכה כשמאי מותר ככל שהמדובר "בתואר שדין אחר מסדיר את השימוש בו", סעיף 3(ב)(5) לכללי הפרסומת.
· ציון חברות בגופים שונים כגון: דירקטוריון, הנהלות ציבוריות של גופים ציבוריים, ועדות של לשכת עורכי הדין וכיו"ב – מותרת בפרסומת באתר האינטרנט, מדריכים מקצועיים מסווגים ובמידע בכתב שנותן עורך הדין ללקוחותיו, על פי פנייתם, ולאחרים הפונים אליו.
· בכל מקום בו ניתן על-פי הכללים לציין את תחומי העיסוק – ניתן לציין גם "מתרגם משפטי".
· ציון "זיכויים ואזכורים בתקשורת" במסגרת אתר האינטרנט  - אסור.
